આ પરંપરા કાળીચૌદસના રોજ કેમ? બીજો તો કોઈ તર્ક ધ્યાનમાં નથી પણ એટલું જરૂર કહી શકાય કે બીજા દિવસે દિવાળી એટલે કે રોશની-પ્રકાશ પર્વ ઉજવવાનું છે. ત્યારપછી નવું વર્ષ બેસી રહ્યું હોય ત્યારે જુના વર્ષના મનદુઃખ સાથે નવું વર્ષ મનાવવાનું ઉચિત ગણાશે? નવા કપડાં, સાફ-સુફ કરેલું ઘર, આંગણે દીવાઓ અને રંગોળીઓ હોય, સારા સારા પકવાનો જમતા હોઈએ તો પેલા મનમાં રહેલા રંજ-પીડા-દુઃખ નહીં કાઢવાના? તેને સાફસુફ નહીં કરવાના? સંબંધોમાં નવો ધોળ નહીં કરવાનો? સંબંધોની નવી રંગબેરંગી રંગોળી નહીં પુરવાની? જો આ જવાબોમાં હા હોય તો આ દિવસ એટલા માટે જ છે બસ! વિશેષ તર્ક નથી જોઈતા! આમ છતાં પણ કેટલાક લોકો આપણી ભાવના-લાગણી નહીં સમજી શકે તો તેમાં આપણાં પક્ષે આપણે કશું ગુમાવતા નથી ને! એમનો ભાવ એમને મુબારક!